寄永叔
作者：石介
朝代：宋

paragraphs: 九龍行雨歲在子，皇天之命實勤止。
泓湫水暖嗜慾飽，七龍嬉戲兩龍睡。
卷藏密雲空自膏，畜聚甘雨不肯施。
旱魃妖狂作民虐，風伯暴怒興日熾。
訴號仰天天不聞，九州之禾皆乾瘁。
嗟呼龍職職行雨，失職不雨民胡恃。
驅虞義獸心實仁，不忍斯民不食死。
向龍慢駡數龍罪，龍不能答滿面恥。
偷向上帝讒騶虞，騶虞得罪龍竊喜。
欲知龍與騶虞分，仁與不仁而已矣。